བས་འདིར་འོག་གི་བསྐུར་ཚིག་ལྟར་ཕུར་སྐོར་དང་ཚེ་ཁྲུས་ཀྱི་དགོངས་པས་ཕུར་བཏབ།
བསྒྲལ་བ། ཞལ་སྟོབ་སོགས་ཁྲོ་རོལ་ལྟར་བྱའོ། །འདིར་བསྡུ་ན་ཟན་ལིང་ཙམ་དམིགས་རྟེན་དུ་བཀོད་པ་ལ། རང་གཞན་གྱི་གཉིས་འཛིན་རྟོག་གཟུགས་བསྒྲལ་ཞིང་དུ་མོས་ཏེ། བདེན་བདར་སྔོན་དུ་འགྲོ་བས་
ཕྱག་རྒྱ་བཞིས་བཀུག་བསྟིམ་བྱ། དཀྱིལ་འཁོར་དབུས་ཀྱི་ལྕགས་ཕུར་བླངས་ཏེ། ཐོག་མར་སློབ་བུའི་གནས་གསུམ་དུ་གཏུགས་པའི་མཐར་ལག་པར་གཏད་དེ་སྒྲིལ་དུ་བཅུག་ལ། ཧཱུྃ༔ ཕྲིན་ལས་མ་ལུས་
སྒྲུབ་པའི་རྫས༔ དྲག་པོའི་ལྕགས་ཕུར་ལྷར་གསལ་བས༔ འདྲིལ་ཞིང་བརྡེག་པར་དབང་བསྐུར་བས༔ ཕྲིན་ལས་མ་ལུས་འགྲུབ་པར་ཤོག༔ དྲག་སྔགས་ཀུན་བཟླས་དབང་བསྐུར་བས༔ ཁམས་གསུམ་སྐུ་
གསུམ་སར་བསྒྲལ་བའི༔ ཕྲིན་ལས་རྒྱ་མཚོ་བསྒྲུབས་ནས་ཀྱང་༔ དུས་གསུམ་སྐུ་གསུམ་ཉིད་དུ་སྦྱོར༔ དེ་བས་ན་ནི་རྟོག་འཛིན་བདུད༔ རིག་པའི་རྩལ་དུ་ཤེས་བྱས་ཏེ༔ མཉམ་ཉིད་དོན་གྱི་ལྷ་དང་སྦྱོར༔
ཧཱུྃ་ཧཱུྃ་ཧཱུྃ༔ ཕཊ་ཕཊ་ཕཊ༔ ཧཱུྃ༔ བླ་མ་རྒྱལ་བ་མ་ལུས་པའི༔ སྐུ་གསུང་ཐུགས་དང་ཡོན་ཏན་དང་༔ ཕྲིན་ལས་བདག་ཉིད་ཆེན་པོ་རུ༔ རིག་རྩལ་ཁྱོད་ཀྱང་རྟག་ཏུ་འགྱུར༔ ཨ་ལ་ལ་ཧོ༔ ཕུར་སྐོར་བྱས་

༄༅། །ལ་གནས་གསུམ་གཏུག༔ ཅེས་གསུངས་པའི་དོན། དྲག་སྔགས་སོ་ལྔ་པ་དང་བསྟུན་ཐོག་མར་བླ་མས་ཕུར་སྐོར་བཀའ་བརྒྱད་ཡོངས་རྫོགས་སྒྲུབ་ཁོག་ལྟར་བྱ། དེ་ནས་སློབ་མ་རེ་རེ་
བཞིན་གྱིས་སོ་ལྔ་པ་ཚར་རེའི་བར་སྲུང་ཕྱིར་ཀླད་ལ་ལན་གསུམ་བསྐོར་བ་ནས་མཱ་ར་ཡ་ཧཱུྃ་ཕཊ་ཀྱི་བར་ཕྱག་ལེན་བཞིན་བྱས་ལ་ལིངྒར་གདབ། འདིར་གཞུང་དོན་རྟོག་གཟུགས་བསྒྲལ་བ་ཙམ་གྱིས་ཁྱབ་མོད་ཀྱང་།
སྤྱི་ལྟར་ཚེ་ཁྲུས་ཀྱི་དགོངས་པས་ཕུར་འདེབས། མཚོན་ཆས་གཏུབ་པ་ལིང་རོ་བདུད་རྩིས་བྲན་ཏེ་དཀྱིལ་འཁོར་ལ་ཞལ་བསྟབ་སོགས་བྱེད་ཀྱང་མི་འགལ་ལོ། །སྒྲོལ་དབང་གི་རྟོག་པ་བསྐྱེད་པ་ནི། དྲག་པོ་སྒྲོལ་
བ་དོན་གྱི་དབང་༔ ཕུར་པ་ཁྱབ་བརྡལ་ལྷུན་གྲུབ་ཐོབ༔ ཡེ་ཤེས་མཆོད་པ་ཡོངས་རྫོགས་གྲུབ༔ མངོན་པར་བྱང་ཆུབ་ཉེར་གཅིག་པར༔ ཀུན་ནས་ཀུན་ཁྱབ་ཀུན་ཏུ་བཟང་༔ ཧེ་རུ་ཀ་ལས་གཞན་མ་ཡིན༔
རྩོད་བྲལ་རྫོགས་པ་ཆེ་དང་སྦྱོར༔ ས་མ་ཡཱ༔ རྒྱ་རྒྱ་རྒྱ༔ དབང་གི་ལ་བཟླ་བ་སོགས་ནི་གཞུང་སྒྲ་ཇི་བཞིན་པར་བརྗོད་པས་འཐུས་པས་འདི་ལྟར། དེ་ནས་དབང་གི་ལ་བཟླ་བ༔ ཧཱུྃ༔ ཉོན་ཅིག་སྐལ་ལྡན་
རིགས་ཀྱི་བུ༔ ང་ལ་ཆོས་རྣམས་ཐམས་ཅད་རྫོགས༔ སེམས་ཅན་བློ་རིག་ཁྱད་པར་དབྱེ༔ རབ་གསུམ་འབྲིང་གསུམ་ཐ་མ་གསུམ༔ སྣོད་དང་སྦྱར་ནས་བསྟན་པ་ནི༔ དབང་པོ་རབ་ཀྱི་རབ་མཆོག་ལ༔

སྒོམ་མི་དགོས་ཏེ་མཐོང་བས་གྲོལ༔ རྩལ་ཆེན་ཟུར་བརྒྱད་གསང་རྩ་ལ༔ རླུང་ནི་ཡེ་ཤེས་རླུང་ལྔའོ༔ ཐིག་ལེ་དབྱིངས་ལ་རིག་པ་བརྟན༔ དམ་ཆོས་དགོངས་པ་ཟང་ཐལ་ཤར༔ དེ་ཡང་བདེ་གཤེགས་ཡོངས་
རྫོགས་སོ༔ དབང་པོ་རབ་ཀྱི་བར་མ་ལ༔ བསྒོམས་པས་གྲོལ་བའི་གདམས་པ་སྟོན༔ རྩ་བཟང་རོ་རྐྱང་ཀུན་དར་མ༔ རླུང་ནི་འདྲེན་གནས་འཕངས་པས་སྦྱངས༔ ཐིག་ལེ་བདེ་བ་ཆེན་པོར་སྟོན༔ དམ་
ཆོས་སྒོམ་པ་ཟུང་འབྲེལ་བསྟན༔ དེ་ཡང་བདེ་གཤེགས་ཡོངས་རྫོགས་སོ༔ དབང་པོ་རབ་ཀྱི་ཐ་མ་ལ༔ རླུང་ནི་ལས་རླུང་མནན་ཐབས་བསྟན༔ རྩ་ཆེན་དྲང་པོར་བསྲང་བ་ལ༔ ཐིག་ལེ་བཅང་བའི་བརྡའ་
དྲུག་བསྟན༔ དམ་ཆོས་སྒྲུབ་པའི་མཐའ་དྲུག་བསྟན༔ དེ་ཡང་བདེ་གཤེགས་ཡོངས་རྫོགས་སོ༔ དབང་པོ་འབྲིང་གི་དང་པོ་ལ༔ ལྷ་དབང་བསྐུར་ལ་སྒྲིབ་པ་སྦྱངས༔ བསོད་ནམས་བསགས་ཏེ་ཐར་ལམ་
བསྟན༔ དེ་ཡང་བདེ་གཤེགས་ཡོངས་རྫོགས་སོ༔ དབང་པོ་འབྲིང་གི་བར་མ་ལ༔ གསང་སྔགས་ནང་པའི་དོན་མི་བཤད༔ རིག་སྔགས་ལྷ་དང་སྙིང་པོ་བསྟན༔ དེ་ཡང་བདེ་གཤེགས་ཡོངས་རྫོགས་སོ༔
དབང་པོ་འབྲིང་གི་ཐ་མ་ལ༔ བྱང་ཆུབ་སེམས་དཔའི་ལྡེམ་དགོངས་དང་༔ བདེན་པ་གཉིས་ཀྱི་ཆོས་རྣམས་སྟོན༔ དེ་ཡང་བདེ་གཤེགས་ཡོངས་རྫོགས་སོ༔ དབང་པོ་ཐ་མའི་དང་པོ་ལ༔ ཆོས་ཀུན་སེམས་སུ་

༄༅། །འདུས་པ་ཡི༔ དབུ་མ་སེམས་ཙམ་ལྟ་བ་བསྟན༔ དབང་པོ་ཐ་མའི་བར་པ་ལ༔ རྒྱུ་འབྲས་ལས་ཀྱི་འདོར་ལེན་བསྟན༔ དབང་པོ་ཐ་མའི་ཐ་མ་ལ༔ དྲང་དོན་སྐྱེ་ཤིའི་སྡུག་བསྔལ་
བཤད༔ དེ་ཡང་ཡོངས་རྫོགས་བདེ་གཤེགས་སོ༔ དེ་ཕྱིར་སེམས་ཅན་ལས་མང་བས༔ གདུལ་བྱ་སྣ་ཚོགས་བསྟན་པར་བྱ༔ གསང་སྔགས་སྣོད་དུ་རུང་བ་ལ༔ དགོངས་པ་མ་བཅོས་ལྷུག་པར་བསྟན༔
ཐེག་པ་བསམ་གྱིས་མི་ཁྱབ་ཀྱང་༔ ཐམས་ཅད་བློ་ཡི་འཁྲིད་ཐབས་ཡིན༔ སྤྲོས་པ་ཐམས་ཅད་བློ་ཡི་ཆོས༔ འདུས་བྱས་ཆོས་ཀྱིས་སངས་མི་རྒྱ༔ བློ་ནི་ཀུན་རྫོབ་ཡིན་པའི་ཕྱིར༔ ཀུན་རྫོབ་བདེ་གཤེགས་
ཡོངས་རྫོགས་སོ༔ སྤང་བླང་མེད་པར་རྟོགས་པས་ན༔ བསྐྱེད་རྫོགས་ངེས་དོན་ཆོས་ལ་འཇུག༔ རྫོགས་པ་ཆེན་པོ་མཐོང་བས་ཆོག༔ དབང་གི་སྙིང་པོ་རིག་པ་ལ༔ ཡེ་ཤེས་སྤྲོད་པ་ཁྱད་པར་ཆེ༔ དེ་ཡང་
སྐད་ཅིག་གསུམ་གྱི་འཕྲོས༔ དེ་ཡི་མན་ངག་ཁྱད་པར་ཅན༔ ཀུན་ཏུ་བཟང་པོ་ང་ཡིས་བཤད༔ དམིགས་པས་ངེས་པའི་དོན་མི་མཐོང་༔ དོན་དམ་ངེས་པར་ང་ལ་འཆར༔ ནམ་མཁའ་ལ་ནི་གཟའ་སྐར་
བཞིན༔ མཉམ་བཞག་དབྱིངས་ལས་ཡེ་ཤེས་ཤར༔ དེ་ལ་ཆོས་ཉིད་དགོངས་པ་ཤར༔ ཨ་ཧོཿཞེས་བརྗོད་དོན་བཤད་སྤྲོ་བ་བསྐྱེད༔ ཅེས་གསུངས་པའི་དོན། གདུལ་བྱ་རིགས་ཅན་གསུམ་ལ་མཆོག་འབྲིང་ཐ་

མ་དགུར་དབྱེ་བ་ལ། འདུལ་བྱེད་དམ་པའི་ཆོས་ཀྱང་དེ་ལྟར་དུ་གསུངས་པ་ཐམས་ཅད་བློ་ཡིས་འཁྲིད་ཐབས་སུ་བཤད་པ་ཡིན་ལ། དོན་དུ་རིག་པ་ལ་ཡེ་ཤེས་ངོ་སྤྲོད་པའི་མན་ངག་ཁྱད་པར་ཅན་གྱི་རྟོགས་གྲོལ་
ཆོས་ཉིད་ཀྱི་དགོངས་པར་ལ་བཟླ་བ་ཡིན་ནོ། །ཞེས་སྤྲོ་བ་བསྐྱེད་པ་རྒྱུད་ཀྱི་དགོངས་པ་བཞིན་བཤད་པ་ཡིན་ནོ། །དེ་ལྟར་དབང་རྫོགས་པའི་ཡོན་ཏན། མ་ཐོབ་པའི་ཉེས་པ། དམ་ཚིག་བསྲུང་ཚུལ་སོགས་ཀྱང་
འདི་ལྟར། ཧོཿ དེ་ལྟར་དབང་རྣམས་རྫོགས་པ་དང་༔ དངོས་གྲུབ་ཡོན་ཏན་བསམ་མི་ཁྱབ༔ རྟགས་ནི་མཁའ་འགྲོས་ལུང་བསྟན་འོང་༔ ནོར་བུ་སྤྱི་བོར་བཅིངས་པ་དང་༔ མགོ་ལ་ཉི་ཟླ་ཤར་བ་དང་༔
དམག་དཔོན་བྱས་ནས་བཀོལ་བ་དང་༔ བུམ་པའི་བདུད་རྩི་འཐུང་བ་རྨིས༔ མགོ་དང་བྱང་ཁོག་བདེ་བ་དང་༔ རང་གི་རིག་པ་དབང་དུ་འདུ༔ དེ་ལྟར་ཡོན་ཏན་བསམ་མི་ཁྱབ༔ གསང་སྔགས་ཡོན་ཏན་
དབང་ལས་སྐྱེ༔ ཞེས་པ་རང་བྱུང་རང་ཤར་ལས༔ གསུངས་ཤིང་སླར་ཡང་འདི་སྐད་དུ༔ དབང་མ་ཐོབ་པའི་ཉེས་པ་ནི༔ ཤེས་རབ་ཆེ་ཞིང་ཚིག་མཁས་ཀྱང་༔ འབྲས་བུ་མེད་ཅིང་བརླག་པར་འགྱུར༔ ཞེས་
དང་ཉམས་པའི་ཉེས་པ་ཡང་༔ རང་བྱུང་རང་ཤར་རྒྱུད་ཆེན་ལས༔ དམ་ཚིག་ལེགས་པར་མ་བསྲུངས་ན༔ གསོ་བྲལ་མེད་པའི་ནད་པ་འདྲ༔ འབྲས་བུ་མེད་ཅིང་བརླག་པར་འགྱུར༔ རྡོ་རྗེ་སློབ་དཔོན་མ་

༄༅། །མཉེས་ན༔ ཕ་མ་གསོད་པའི་བུ་ཆུང་འདྲ༔ འབྲས་བུ་མེད་ཅིང་བརླག་པར་འགྱུར༔ དེ་བས་ལོངས་སྤྱོད་ཅི་འབྱོར་བ༔ ཕངས་པ་མེད་པར་ཡོན་དུ་འབུལ༔ ཕྱི་ནང་གསང་བའི་དབང་
བསྐུར་ཞུས༔ དམ་ཚིག་གཉན་པོ་སྲོག་ལྟར་ཆོངས༔ དེ་ཚེ་དངོས་གྲུབ་ཐམས་ཅད་འབྱུང་༔ རྫོགས་སངས་རྒྱས་པར་ཐེ་ཚོམ་མེད༔ ཅེས་གསུང་དམ་ཚིག་ཁས་བླངས་ལ༔ གཏང་རག་ཡོན་ཕུལ་ཚོགས་
གཏོར་བཏང་༔ དགེ་བ་ཡོངས་བསྔོ་མར་མེ་སྦར༔ སྨོན་ལམ་བཏབ་ཅིང་བཀྲ་ཤིས་བརྗོད༔ དལ་བསྡུ་དངོས་གྲུབ་རྫས་ལ་རོལ༔ སྤྱོད་ལམ་རྒྱུན་གྱི་རྣལ་འབྱོར་བྱ༔ ས་མ་ཡཱ༔ རྒྱ་རྒྱ་རྒྱ༔ ཞེས་གསུངས་
པའི་དོན། སྤྱི་དོན་གསུམ་པ་རྗེས་ཀྱི་རིམ་པ་ནི། དེ་ལྟར་བསྟན་པའི་སྤྱི་དང་བྱེ་བྲག་གི་དམ་ཚིག་ཐམས་ཅད་ཉམས་པ་མེད་པར་བསྲུང་སྙམ་པས་འདིའི་རྗེས་ཟློས་མཛོད། གཙོ་བོས་ཇི་ལྟར་སོགས་ལན་གསུམ།
བཀའ་དྲིན་གཏང་རག་གི་ཡོན་དུ་མཎྜལ་ཕུལ། ལུས་ལོངས་སྤྱོད་དུས་གསུམ་དགེ་བའི་དངོས་པོ་དང་བཅས་པ་འབུལ། ཆ་ཤས་ནས་ལོངས་སྤྱོད་དུ་གསོལ་སྙམ་པས་རྗེས་ཟློས་བྱ་ཞིང་། དེང་ནས་བརྩམས་ཏེ་
བདག་བྲན་དུ༔ སོགས་ལན་གསུམ་མམ་གཅིག སྒྲུབ་པ་ཆེན་པོའི་སྐབས་ཡིན་ན་དགེ་བ་རྫོགས་བྱང་དུ་བསྔོ་བ་རྒྱས་པར་བྱ། རྒྱུན་དབང་ལ་དེ་ལྟར་གྱི་དགེ་བ་བྱང་ཆུབ་ཏུ་བསྔོ་བར་མཛོད། བསོད་ནམས་འདི་

ཡིས་ཐམས་ཅད་གཟིགས་པ་ཉིད། །སོགས་བྱ། སྒྲུབ་ཆེན་སྐབས་སམ་འབྱོར་ན་རྒྱུན་དབང་ལ་ཡང་དཔོན་སློབ་ཀུན་གྱིས་མར་མེ་བཟུང་ཞིང་བླ་མས་རྗེས་ཟློས་གདངས་དང་བཅས་པས་ཕྲིན་ལས་ལྟར། ཧཱུྃ༔
དུས་གསུམ་བདེ་གཤེགས་ཡོངས་རྫོགས་དགོངས་སུ་གསོལ༔ བཀའ་གསང་རྨད་དུ་བྱུང་བའི་དཀྱིལ་འཁོར་འདིར༔ ཞེས་སོགས་ཀྱི་མར་མེའི་སྨོན་ལམ་དང་། སྨོན་ལམ་གཞན་ཡང་ཅི་འགྲུབ་བྱ། བླ་མས་
མེ་ཏོག་འཐོར་ཞིང་དྲིལ་གསིལ་དང་བཅས་ཤིས་བརྗོད་ཅི་རིགས་ཀྱང་བྱའོ། །སློབ་མ་རྣམས་རང་གནས་སུ་བཏང་། བླ་མས་ལས་བྱང་ལྟར་ལྷག་མ་དང་། ཐུགས་སྒྲུབ་ལྟར་ཆད་ཐོ་ལས་གཞུང་བཞིན་བསྟན་སྐྱོང་།
དངོས་གྲུབ་བླང་བ། དཀྱིལ་འཁོར་གྱི་མཆོད་བསྟོད། བཟོད་པར་གསོལ་བ། རྡུལ་ཚོན་གྱི་ཕྱོགས་ཡིན་ན་རྡུལ་ཚོན་གྱི་ཡེ་ཤེས་པ་གཤེགས་གསོལ། རས་བྲིས་ལ་སྒྲུབ་རྟེན་ཙཀླི་དཀྱིལ་འཁོར་སོགས་ལ་བརྟན་
བཞུགས༑ ཉེར་བསྡུ། རྒྱུན་སྤྱོད། བསྔོ་སྨོན། བཀྲ་ཤིས་སོགས་འཕྲིན་གཞུང་དང་ཕྱག་བཞེས་བཞིན་བྱའོ། །དེ་ལྟར་སྤྱི་དོན་གསུམ་གྱི་སྒོ་ནས་རྒྱས་པར་བཤད་ཟིན་ཏོ། །གསང་སྔགས་དབང་ལ་མ་བརྟེན་
འགྲུབ་མི་འགྱུར༔ དབང་ཐོབ་འབྲས་བུ་མ་བསྒྲུབ་པར་ཡང་འགྲུབ༔ སྒོ་གསུམ་སྒྲིབ་སྦྱང་སྡོམ་གསུམ་ཉམས་ཆག་སྐོང་༔ ཐུན་མོང་མཐར་ཐུག་ཡོན་ཏན་མ་ལུས་ཐོབ༔ དེ་ཕྱིར་ཐོག་མར་དགེ་བ་དབང་གི་

༄༅། །ལམ༔ ཕྱི་རབས་རྣལ་འབྱོར་སྤྱོད་པ་འདིར་འཇུག་བྱ༔ བར་དུ་དབང་འདི་མ་འཐོབ་སྒྲུབ་བྱེད་པ༔ ཁང་སྟོང་ཞུགས་པའི་མགྲོན་པོ་ལམ་ནོར་ལྟར༔ བསྒྲུབ་ཀྱང་དོན་མེད་དངོས་གྲུབ་
ཡུགས་པ་རྐྱང་༔ ཐ་མ་རྫོགས་དབང་ཆེ་ལ་རེག་མ་ནུས༔ དེ་ལ་འདི་ཙམ་སྦྱིན་པས་འགྲུབ་པར་འགྱུར༔ སྙིགས་མར་ཐུག་ཚེ་གསང་སྔགས་མིང་ཙམ་ལ༔ བརྟེན་ནས་བསྐྱེད་རྫོགས་གཉིས་ཀྱི་ལས་གཞུང་
སྲོང་༔ བསྙེན་སྒྲུབ་རྣམ་གསུམ་གོ་ལོག་སྤྱོད་པའི་དུས༔ ཚུལ་བཞིན་གསང་ནས་སྤྱད་ན་བྱང་ཆུབ་རྒྱུ༔ མ་གསང་དྲེགས་པ་སུམ་ཅུ་བདུད་དུ་འབབ༔ སྔགས་ཀྱི་བདག་མོས་རང་ཤ་རང་ལ་ཟ༔ ཚུལ་བཞིན་
སྤྱད་ན་པདྨས་བྱིན་གྱིས་རློབས༔ ལས་ཅན་གཅིག་དང་འཕྲད་ནས་བསྟན་པ་བསྲུང་༔ ཞེས་གདམས་སོ༔ ༁༔ ས་མ་ཡཱ༔ རྒྱ་རྒྱ་རྒྱ༔ ཐོག་མར་དབང་བསྐུར་བའི་ཆོ་ག་དྲག་པོ་རང་བྱུང་རང་ཤར་ཆེན་པོའི་
རྒྱུད་ལས་པདྨ་ཐོད་ཕྲེང་རྩལ་གྱིས་ལོགས་སུ་བཀོད་པ་༁༔ ང་རྒྱལ་མི་འགྱུར་བྲག་རི་དུག་སྦྲུལ་ཞེ་སྡང་དྲག་པོ་སྤུངས་པ་ནས་ཡེ་ཤེས་རང་བྱུང་རང་ཤར་ཆེན་པོའི་གཏེར་ཕྱུང་པའོ།། རྒྱ་རྒྱ་རྒྱ་རྒྱ་རྒྱ་རྒྱ༔ དམ་
མེད་ལ་བཀའ་འདི་མིང་ཙམ་ཡང་མ་བསྟན་ཅིག༔ གལ་ཏེ་བསྟན་ན་དཔལ་སྔགས་ཀྱི་སྲུང་མ་རྡོ་རྗེ་ཁྲོ་གདོང་མས་རྔམ་ཟས་གྱིས་ཤིག༔ མཱ་ར་ཡ་ཁཱ་ཧི་ཁཱ་ཧི༔ འདི་སུ་བྱུང་ལ་མེད་པས་སླར་ཉམས་པའི་གནས་

སུ་འགྲོ་བས་གསང་ངོ་༔ མི་རབས་རེ་མ་རྫོགས་ཀྱི་བར་དུ་མ་སྤེལ་ཞིག༔ རྒྱ་རྒྱ་རྒྱ༔ ཁ་ཐཾ༔ གུ༔ ༈ འདིར་སྨྲས་པ། ལྷ་བྲག་གཏེར་གྱི་སྙིང་པོ་སྒྲུབ་བཀའ་བརྒྱད། །དྲག་པོ་རང་བྱུང་རང་ཤར་དབང་
གི་ཁྲིགས། །འཁྲུལ་མེད་རིག་འཛིན་བརྒྱུད་པའི་ཕྱག་བཞེས་དང་། །རྒྱུད་ལུང་མན་ངག་བཞིན་དུ་གསལ་པོར་བཀོད། །ལྟོ་གོས་ཆོས་ཀྱིས་བསྐྱངས་པའི་གདུལ་བྱ་རྣམས། །ཆོས་དོན་གཉེར་བ་ནམ་མཁའི་མེ་
ཏོག་བཞིན། །ཟང་ཟིང་ནོར་གྱི་འབྱོར་པས་མ་ཕྱུག་ན། །ལེགས་བཤད་ཡི་གེར་བྲིས་ཀྱང་ག་ལ་བྲིན། །འོན་ཏེ་ཞྭ་སེར་འཆང་བའི་རིང་ལུགས་པ། །གསེར་གྱི་རི་ལ་གནས་པའི་འདབ་ཆགས་བཞིན། །ཁྱབ་
བདག་བླ་མའི་གསུང་གིས་ལེགས་སྨིན་པ། །གསུམ་ལྡན་རྡོ་རྗེ་འཛིན་དབང་འཇམ་དབྱངས་གྲགས། །གང་གི་གསུང་ནན་ཆེན་པོས་ཉེར་བསྐུལ་ཞིང་། །རང་ཡང་བྲི་བར་འདོད་པའི་རྒྱུ་ཡིས་སྦྱར། །ལུགས་
འདིར་རིང་དུ་སྦྱངས་པའི་བློ་གྲོས་ཀྱིས། །ལེགས་པར་བཤད་འདིར་འཁྲུལ་པའི་དྲི་མ་བྲལ། །འོན་ཀྱང་ཤིན་ཏུ་ཟབ་པའི་གནད་འགག་རྣམས། །ལྷུག་པར་བྲི་ལ་ཆོས་སྲུང་ཕྲག་མ་དོག །དགེ་འདིས་སྔ་འགྱུར་
བསྟན་པ་དེ་འཛིན་བཅས། །ཕྱོགས་དུས་ཀུན་ཏུ་རྒྱས་པའི་རྒྱུར་གྱུར་ཅིག །ཚེ་རབས་ཀུན་ཏུ་ལམ་བཟང་གྲུབ་པའི་མཐའ། །མ་ནོར་གསང་ཆེན་བསྟན་ལ་ལེགས་ཞུགས་ནས། །རྒྱལ་དབང་མཚོ་སྐྱེས་རྡོ་རྗེའི་

༄༅། །གསུང་རབ་ལ། །བཤད་སྒྲུབ་ཐོས་བསམ་སྒོམ་དང་མི་འབྲལ་ཤོག །མ་ལུས་འགྲོ་བའི་བདེ་གཤེགས་སྙིང་པོའི་ཁམས། །ལྷན་སྐྱེས་ཀུན་བཏགས་མ་རིག་སྒྲིབ་པའི་མུན། །འོད་
གསལ་རྡོ་རྗེ་སྙིང་པོའི་ཉིན་བྱེད་ཀྱིས། །ཡོངས་བསལ་འོད་ཕུང་ཆེན་པོར་ལྷུན་གྲུབ་ཤོག །དེ་ལྟར་བཀའ་བརྒྱད་དྲག་པོ་རང་བྱུང་རང་ཤར་གྱི་དབང་གི་ཆོ་ག་རིག་འཛིན་དགོངས་རྒྱན་ཞེས་བྱ་བ་འདི་ཡང་བསྟན་པ་
ཡོངས་རྫོགས་ཀྱི་བཤེས་གཉེན་ཆེན་པོ་གསུམ་ལྡན་རྡོ་རྗེ་འཛིན་པ་འཇམ་དབྱངས་གྲགས་པའི་བཀས་བསྐུལ་བ་དང་། རང་ཉིད་ཀྱང་གསལ་བྱེད་འདི་ལྟར་བགྱིད་དོ་སྙམ་པ་རྣམ་གཡེང་མང་པོས་བཏང་སྙོམས་སུ་
ལུས་པ། སླར་ཡང་བྲི་བའི་སྤོབས་པ་རྙེད་དེ། ཐུབ་བསྟན་ཨེ་ཝཾ་གྱི་ཆོས་སྨྲ་བའི་དགེ་སློང་པདྨ་ཕྲིན་ལས་ཀྱིས་རང་གནས་རྡོ་རྗེ་བྲག་གི་བསམ་གཏན་ཁང་བུ་འཆི་མེད་ཕོ་བྲང་དུ་ལྕགས་མོ་བྱའི་ལོ་སྟོན་ཟླ་ར་བ་
ཁྲུམས་ཀྱི་ཟླ་བའི་